kardosdrur/scandi-wiki huggingface dataset:
Sveriges folkbokföringsdistrikt

Distrikt eller folkbokföringsdistrikt (folkebogføringsdistrikt) er en administrativ inddeling af Sverige, der blev indført den 1. januar 2016.

Folkebogføringsdistrikterne skal stå for civilregistreringen, folketællingerne, folkeregistererne samt for afholdelse af offentlige valg.

Flyttes til kommunerne 
Ved oprettelsen af folkebogføringsdistrikterne bliver registreringen af borgerne i Sverige overført til kommunerne. Hidtil havde det været staten og folkekirken, der registrerede borgerne.

Hos staten havde Statistiska centralbyrån og det statslige skattevæsen ansvaret for registreringen. Hos kirken var det menighederne (församlingarna), der havde ansvaret for registreringen.

Historie 
Frem til 1862 var det sognestævnet (sockenstämma), der tog sig af sognets kirkelige og verdslige anliggende. Derefter blev der oprettet landskommuner, der skulle tage sig af de borgerlige sager, mens de kirkelige kommuner (församlingar), skulle tage sig af de kirkelige sager.

Fra 1862 hørte skolevæsen, fattigvæsen og civilregistrering (herunder folkeregistre) under de kirkelige kommuner. Efterhånden blev disse sager overført til de verdslige myndigheder, således overtog de daværende landskommuner de sidste dele af skolevæsenet i 1954.

Oprettelse af folkebogføringsdistrikter 
Siden 1960'erne er mange svenske menigheder (församlingar) blevet lagt sammen. Oprettelse af større menigheder har betydet, at skattevæsenet og det statistiske centralbureau ofte har skulle ændre deres registre.

Den 29. maj 2013 besluttede Riksdagen, at kommunerne skulle overtage civilregistreringen og folkeregistrene. Samtidigt skal kommunerne oprette folkebogføringsdistrikter. Disse distrikter har den samme geografiske udstrækning, som den svenske kirkes menigheder havde ved årsskiftet 1999/2000.

Grænserne for de ny distrikter skal være uforandrede i mange år fremover. 85 procent af folkebokføringsdistrikterne vil være identiske med de gamle sogne fra før 1862.

Registrering af begravelser 
Den 1. januar 2016 overtog kommunerne registreringen af dødsfald. Derimod er det stadig den svenske kirke, der er begravelsesmyndighed.

I Tranås og Stockholm er det dog kommunen, der har ansvaret for begravelserne.

Sveriges folkebogføringsdistrikter
Folkbokføringsdistrikt
Svenska kyrkan
Göteborgs konstmuseum

Göteborgs konstmuseum er  kunstmuseet på Götaplatsen i Göteborg i Sverige.

Samlingerne 
Museet rummer verdens fineste samling af nordisk kunst fra slutningen af det 19. århundrede. Et højdepunkt er det overdådigt udsmykkede Fürstenberg Galleri, opkaldt efter den førende Göteborg kunstmæcen, Pontus Fürstenberg og hans kone Göthilda.  Krøyer, Carl Larsson, Bruno Liljefors, Edvard Munch og Anders Zorn er repræsenteret.

Museet rummer også ældre og moderne kunst, både nordisk og internationalt. Samlingen omfatter fx Claude Monet, Picasso og Rembrandt. Museet har tre stjerner i Michelin Green Guide.

Arkitektur
Museumsbygningen blev tegnet til den internationale udstilling i Göteborg 1923 af arkitekt Sigfrid Ericson til fejringen af byens 300 års jubilæum og repræsenterer den monumentale neo-klassisk stil i nordisk arkitektur. Det er bygget af gule "Göteborg mursten" på grund af deres hyppige brug i byen. Museet danner den imponerende ende af hovedgaden, Kungsportsavenyn.

Galleri

Referencer

Eksterne henvisninger 

 

Kunstmuseer i Sverige
Museer etableret i 1923
Staffanstorps distrikt

Staffanstorps distrikt bliver fra 1. januar 2016 et folkebogføringsdistrikt i Staffanstorps kommun og Skåne län i Sverige.

Distriktet omfatter kommunens hovedby Staffanstorp med nærmeste omegn.

Tidligere administrative enheder 
Området består af de to gamle sogne Brågarps socken og Nevishögs socken, der begge lå i Bare herred.

Distriktet har den udtrækning som Staffanstorps församling fik i 1964, da de to gamle sognes menigheder gik sammen.

I år 2000 blev S:t Staffans församling oprettet. Den nye menighed er en sammenslutning af Staffanstorps församling, Esarps församling, Bjällerups församling og Kyrkheddinge församling.

Menigheden hører til i Bara Provsti (Bara kontrakt) i Lunds Stift.

Folkebogføringsdistrikter i Skåne län
Uppåkra distrikt

Uppåkra distrikt blev fra 1. januar 2016 et folkebogføringsdistrikt i Staffanstorps kommun og Skåne län i Sverige.

Området ligger syd og sydvest for Lund, og der er kort afstand til Malmø.

Tidligere administrative enheder 
Området består af de to gamle sogne Uppåkra socken og Flackarps socken, der begge lå i Bare herred. Distriktet har den udtrækning som Uppåkra församling fik i 1965, da de to gamle sognes menigheder gik sammen.

I år 2002 blev der dannet en ny menighed, de den gamle Uppåkra församling blev slået sammen med Knästorps församling, Tottarps församling, Görslövs församling, Särslövs församling og Mölleberga församling. Den nye menighed heller også Uppåkra församling.

Menigheden har seks kirker, og den hører til i Bara Provsti (Bara kontrakt) i Lunds Stift.

Jakriborg 
Bydelen Jakriborg ligger i distriktet. Jakriborg blev opført i Hansestadsstil på en bar mark i 1990erne. Jakriborg er et nordisk eksempel på New Urbanism.

Folkebogføringsdistrikter i Skåne län
Skatteverket

Skatteverket () er en statslig forvaltningsmyndighed i Sverige. Skatteverket står for opkrævning af alle former for skatter og afgifter.

Skatteverket har også andre opgaver, fx udstedelse af ID-kort (Personbevis). Den 1. januar 2016 afgiver Skatteverket folkebogføringen (folkeregistrene) til kommunerne.

I sin nuværende form blev Skatteverket oprettet den 1. januar 2004, da Riksskatteverket (RSV) og landets daværende 10 skattemyndigheter blev slået sammen.

Ledelse 
Som ledere for Skatteverket (tidligere: Riksskatteverket) er der ansat en generaldirektør (chef) og en overdirektør.

Generaldirektører (chefer) 
 1971–1983: Gösta Ekman
 1983–1995: Lennart Nilsson
 1996–1999: Anitra Steen, tidligere statssekretær, gift med statsminister Göran Persson i 2003.
 1999–2010: Mats Sjöstrand
 2010–nu: Ingemar Hansson

Overdirektører 
 1995-2004: Alf Nilsson
 2005-2009: Katrin Westling Palm
 2009–2012: Magdalena Andersson, finansminister fra 2014.
 2012–nu: Helena Dyrssen, tidligere statssekretær og partisekretær for Folkpartiet.

Svenske myndigheder
Skat i Sverige
Skattepolitik
Samtgemeinde Esens

Samtgemeinde Esens er den ene af to samtgemeinden i den niedersachiske Landkreis Wittmund (den anden er Holtriem) og en af seks samtgemeinden i Østfrisland. Administrationen ligger i byen Esens.

Historisk har området hørt til Harlingerland, der i 1600 blev en del af Grafschaft Ostfriesland. Siden 1885 har det hørt til Landkreis Wittmund.

Geografi 
Samtgemeinde Esens ligger i det nordlige centrale Ostfriesland og grænser mod nord til Nordsøen.

Den nærmeste storby er Oldenburg, cirka 70 kilometer mod sydøst Andre større byer i nærheden er Wilhelmshaven (omkring 36 kilometer østsydøst), Aurich (cirka 22 kilometer sydsydvestligt,) Norden, (omkring 25 kilometer mod vestsydvest) og Emden (omkring 42 kilometer mod sydvest). Landkreisens administrationsby Wittmund ligger omkring 14 kilometer mod sydøst. Afstanden mellem den nordligste by Neuharlingersiel og den sydligste Brill, er omkring 15 kilometer, i øst-vestlig retning , er den største afstand 16 kilometer mellem landsbyen Nord-Uppum og bebyggelsen Alt-Werdumer Grashaus.

Inddeling 
Samtgemeinde Esens blev oprettet ved kommunalreformen i 1972 og består af syv kommuner. Med knap 7.000 bor halvdelen af samtgemeindens indbyggere i hovedbyen Esens.

Eksterne kilder/henvisninger 

 Samtgemeindens websted.
 Befolkning 31. december 2013 (Tabel K1020014) Landesbetrieb für Statistik und Kommunikationstechnologie Niedersachsen, 102 Bevölkerung - Basis Zensus 2011. Tysk hjælpeside til statistikken
Goethe-Schule (Flensborg)

Goethe-Schule (tysk) eller Goethe-Skolen (dansk) er et tysk gymnasium i Flensborg. Med sin markante kuppel og sin beliggendhed på Jørgensby dominerer skolen en del af bybilledet i bymidten. Gymnasiet kan føre sin historie tilbage til en 1875 oprettede landbrugskole og en 1884 oprettede handelsskole. Begge skoler blev senere lagt sammen. I 1893/1894 blev skolen omdannet til et prøjsisk overrealskole. Skolen havde fra 1896 til huse i lokaler på Hans-Christiansen-Huset på Museumsbjerget. I 1914 begyndte byggeriet af den nye markante skolebygning i Bismarkgade på byens østlige højder. Den blev bygget i Heimatschutzstil (hvilken svarer til den danske Bedre Byggeskik). Bygningen stod færdig i 1919 og blev med sin fremtrædende placering et synlig modstykke til byens første gymnasium på byens vestlige højde. Bygningskomplekset bestod de første år kun af midterfløjen og nordfløjen. Først i 1927 kom sydfløjen til. Ved siden af skolebygningen fører Skt. Jørgen-trappe ned til indrebyen.

Gennem årene har skolen skiftet navn adskillige gange. Først hed skolen bare Gymnasium II og Landbrugsskole. I 1933 blev skolen omdøbt til Adolf-Hitler-Skolen. Det nuværende navn fik skolen først i 1949 i anledning af digteren Goethes 200 års fødselsdag. Skolen havde i skoleåret 2014/2015 712 elever.

Kendte studenter fra skolen 
 Jörg Asmussen (* 1966), politiker (S) og økonom

Eksterne henvisninger 
 Goethe-skolens hjemmeside

Gymnasier i Tyskland
Uddannelse i Flensborg
Bygninger, konstruktioner og anlæg i Flensborg
Korup (flertydig)

Korup kan henvise til flere stednavne i Danmark:
 Korup (Solbjerg Sogn) – en bebyggelse i Solbjerg Sogn, Rebild Kommune
 Korup (Bregnet Sogn) – en bebyggelse og et ejerlav i Bregnet Sogn, Syddjurs Kommune
 Korup (Ravsted Sogn) – en bebyggelse og et ejerlav i Ravsted Sogn, Aabenraa Kommune
 Korup (Korup Sogn) – en bebyggelse og et ejerlav i Korup Sogn, Odense Kommune
Oxfordsko

En oxfordsko er en, som oftest, herresko, der er karakteriseret ved at stykket med snørehullerne til snørebåndet går i ét med overlæderet, og dette kaldes også "lukket snøre". Dette står i kontrast til derbysko, hvor dette stykke er syet fast oven på overlæderet. Oprindeligt var oxfordsko enkle og formelle sko, der blev fremstillet af læder, men de har udviklet sig og fremstilles nu i adskillige typer der både er formelle og uformelle. Derudover blive oxfordsko fremstillet af en række forskellige materiale inklusive kalvelæder, ruskind, kanvas og som laksko alt efter hvilken sammenhæng de skal bruges. De er normalt sorte eller brune, og kan være både uden mønster eller med brougemønster.

Da oxfordsko er de mest formelle, er det også disse som benyttes til eksempelvis kjole og hvidt, jaket eller lignende festtøj.

Historie 
De første oxfordsko stammer fra Skotland og Irland, hvor de nogle gange kaldes Balmoralsko efter Balmoral Castle. De fik dog senere navnet oxfordsko efter Oxford University. Skoene optrådte ikke i USA indtil 1800'erne. I USA kaldes oxfordsko som oftest "Bal-type" modsat "Blucher-type" (derbysko). I Frankrig kendes oxfordsko under navnet Richelieu.

Oxfordsko blev afledt af Oxonian, en halvstøvle med slidser der var populær i Oxford University omkring 1800. Til forskel fra tidligere sko var oxfords skåret mindre end foden, for at give mænd en mere trippende gang. Sideslidsen udviklede sig til et snørebånd i siden, der siden flyttede til oversiden af skoen, da studerende gjorde oprør mod knæ- og ankelstøvler. Tåkappen kan enten have to smalle række syninger, perforerede huller langs kantsyningen (kvart-brogues), perforeret hele vejen langs kantsyningen og på skokappen (semi-brogues) eller semi-brogues med det klassiske wingtip-design (fuld-brogue).

Terminologi 
Meningen af ordet "Oxford" og "Balmoral" varierer geografisk. I USA er "Balmoral" ofte synonym med "Oxford". I Storbritannien betyder "Oxford" ofte alle mere formelle snøresko inklusive derbysko. I Storbritannien og andre lande betyder en balmoral ofte en oxford uden søm, bortset fra tåkappen og randsyningen. Sko med lukket snøre betragtes som mere formelle end med åben snøre.

Damesko 
Damesko i oxfordsnit har fra omkring 2010 oplevet en fremgang, men denne trend stammer helt tilbage til viktoriansk mode i 1800-tallet. Her brugte man mænds sko som inspiration til damesko. Forskellen mellem herre- og damesko er oftest ornamenterne, højere hæle og farverne.

Se også 
Brogues
Derbysko
Loafers
Monksko

Referencer

Eksterne henvisninger 

Sko
Zyklon (flertydig)

Zyklon har flere betydninger:
 Zyklon – et norsk black/dødsmetal-band, ikke at forveksle med Zyklon B, black metal-supergruppe
 Zyklon-B – kortlivet norsk black metal-supergruppe
 Zyklon B – en hurtigt virkende gift
 Zyklon B Zombie – debut single af bandet Throbbing Gristle
Bolivias vulkaner

Det sydamerikanske land Bolivia er hjemsted for mange aktive og udslukte vulkaner. De aktive vulkaner befinder sig i Andes-bjergkæden Cordillera Occidental, der er beliggende i den vestlige del af landet og afgrænser den vestlige del af højsletten Altiplano. 

Mange af de aktive vulkaner ligger på grænsen til Chile. Vulkanerne er opstået i Kænozoikum og er en del af den centrale vulkanske zone (CVZ) i Andesbjergenes vulkanbælte, der er skabt som følge af Nazcapladens subduktion under den sydamerikanske plade.

Udover vulkanerne i Andesbjergene er der i Bolivias østlige landområder rester af tidligere vulkaner fra Prækambrium.

Noter

Eksterne links 

Geografiske lister
Vulkaner i Bolivia
The Studio (magasin)

The Studio var en illustreret magasin om kunst og dekorative kunst, det udkom i London fra 1893 til 1964. Grundlæggeren og første redaktør var Charles Holme. Den fulde titel var The Studio: an illustrated magazine of fine and applied art. The Studio havde stor indflydelse på udviklingen af jugendstil og Arts and Crafts Movement / kunsthåndværk bevægelser.  I 1964 blev The Studio optaget i Studio International magasin.

Noter 

Kunst
Tidsskrifter
Parinacota

Parinacota (spansk stavning, aymara: Parina Quta eller Parinaquta ("parina" betyder på aymara "flamingo") er en stratovulkan på grænsen mellem Chile og Bolivia. Vulkanen er en del af Nevados de Payachatas gruppe af vulkaner. En anden stor vulkan i området er Pomerape. Parinacotas seneste udbrud fandt sted cirka 290 e.Kr. ± 300 år.

Et af de mest dramatiske udbrud fandt sted for ca. 8000 år siden, da et stort kollaps af vulkanen skabte en lavine af 6 km³ vulkansk materiale. Materialet blokerede lokale floder, hvilket dannede den nuværende sø Chungará.

Parinacota og Pomerape ligger på grænsen mellem Sajama nationalpark (i det bolivianske departement Oruro) og Lauca nationalpark (i Chile).

Se også 
 Bolivias vulkaner

Noter

Eksterne links 

 Andeshandbook: A Complete Description, history, place names and routes of Parinacota
 Parinacota på SummitPost.org

Bjerge i Bolivia
Vulkaner i Bolivia
Vulkaner i Chile
Inge Bjørn

Inge Bjørn (født 28. april 1925 i Durup) er en dansk tekstilkunstner.

Baggrund 
Forældre: kreaturhandler Johannes B. (1900-80) og Anine Sørine Nymand Christiansen (1898-1996).
Fra 1953-1993 var Inge Bjørn ansat som lærer på Askov Højskole. Under sit 40 år lange virke som underviser, inspirator og kvindeforbillede udfoldede Inge Bjørn en omfattende undervisnings-, udstillings- og foredragsvirksomhed og forfattede artikler til fagskrifter i ind- og udland.
Inge Bjørn har har to sønner med fotograf Pierre Gérard Franceschi.
I perioden 1958-60 vævede hun sammen flere andre vævere Le long voyage efter Asger Jorns og Pierre Wemaëres forlæg til en udsmykning af Amtsgymnasiet i Århus. I 1974 udgav hun bogen Oldtidtøj - nutidstøj, som afspejler det hun har stået for som underviser, kulturformidler og kunstner. Med afsæt i bogen skabtes en udstilling til Vejen Kunstmuseum, der som vandreudstilling kom ud til museer, biblioteker og kunstcentre over hele Skandinavien.

Udsmykninger 
Inge Bjørn har skabt billedvævninger til Askov Højskole, Højmarksskolen i Holsted, Kolding Sygehus Videncenter, Vejen Gymnasium, Fourfeld Kapel, Sortebakkeskolen i Nørager og Rødding Frimenigheds Kapel.
Inge Bjørn er desuden repræsenteret på Kunstindustrimuseet.

Separatudstillinger 
Silkeborg Kunstmuseum (2002), Vejen Kunstmuseum (2003), Kulturcenter Tuskær og Egnsmuseet Sønderskov (2005-6) og Kvindemuseet (2005-6).

Udgivelser 
 Oldtidsdragt – nutidstøj, 436 sider, med fotos af Gérard Franceschi, udgivet 1974, Rhodos.
 MØDER - Billedvæveren Inge Bjørn, udgivet af Kvindemuseet i Danmark, 2005.

Hædersbevisninger 
 I 1988 modtog hun Tagea Brandts Rejselegat.
 Medlem af Det Kongelige Nordiske Oldskriftsselskab.

Referencer

Eksterne link 
 Biografi Kvinfo
 

Kunstnere fra Danmark
Tekstilkunstnere fra Danmark
Kvindelige kunstnere fra Danmark
Donato Bramante

Donato Bramante, født ca. 1444 i Monte Asdrualdo ved Urbino, død 11. marts 1514 i Rom, var en italiensk arkitekt. Han var en af renæssancens betydeligste arkitekter. 

Han tegnede den første grundplan til Peterskirken, som blev påbegyndt i 1506. Grundplanen var kendetegnet ved at have en fuldendt geometrisk form bestående af cirkler og kvadrater.

Bramante er desuden kendt for at have tegnet den lille antikinspirerede rundbygning Il Tempietto (”Det lille tempel”) ved kirken San Pietro in Montorio i Rom (opført i 1502).

Referencer

Kilder 
 

 
Arkitekter fra Italien
Renæssancearkitekter
Italienere i 1400-tallet
Italienere i 1500-tallet
Dreams Come True (Glee)

"Dreams Come True" er seriefinalen af den amerikanske musikalske tv-serie Glee. Det er også den 13. og sidste episode af showets sjette sæson og den 121. episode samlet set. Episoden er skrevet af showets medskabere Ryan Murphy, Brad Falchuk og Ian Brennan og er instrueret af Bradley Buecker. "Dreams Come True" blev sendt på Fox i USA den 20. marts 2015 sammen med den tidligere episode, "2009", som en særlig to-timers finale.

Episoden har eftervirkningerne af New Directions' sejr ved den nationale showkorskonkurrence i 2015, med ændringer i vente for både skolen selv såvel som Will Schuester.

Eksterne links
 

Episoder af Glee
Trinidad (Bolivia)

Trinidad, officielt La Santísima Trinidad (), er en by i Bolivia med en befolkning på godt 100.000 indbyggere (2012). Trinidad er administrativt centrum i departementet Beni.

Byen blev grundlagt i 1686 af Padre Cipriano Barace og blev i 1769 flyttet til sin nuværende placering på grund af oversvømmelser. Byen blev oprindeligt grundlagt ved Río Mamoré ca. 15 km fra den nuværende beliggendehed, men oversvømmelse og sygdom tvang indbyggerne til at flytte byen. Trinidad ligger i provinsen Cercado, en af Benis otte provinser.

Trinidad ligger ved den sydlige kant af Amazonbassinet ved Llanos de Moxos/Mojos og har et varmt og fugtigt klima året rundt. Der er kraftige regnskyl i regntiden mellem december og maj og byen har åbne rendestene med stor kapacitet til at lede regnvandet væk til de lokale vandløb.

Trinidad er beliggende i et område med tropisk regnskov og flere floder og vandløb, der alle bidraget til Amazonfloden. Som mange andre byer i Bolivia er bebyggelserne opført omkring en central plads med en stor katolsk katedral.
Trinidad var oprindelig en mindre jesuit-by, men er i dag en storby med mere end 100.000 indbyggere. Den oprindelige kirke blev revet ned i 1923, men blev genopbygget og mange af de originale relikvier, malerier, statuer m.v. findes fortsat i katedralen.

Galleri

Eksterne links 

 Vejret i Trinidad 
 Trinidad på boliviabella.com

Byer i Bolivia
Etableret i 1686
2. division i ishockey 1969-70

2. division i ishockey 1969-70 var den 10. sæson af 2. division i ishockey, og turneringen blev arrangeret af Dansk Ishockey Union. Seks hold spillede en dobbeltturnering alle-mod-alle om én oprykningplads til 1. division. Efter turneringens afslutning besluttede Dansk Ishockey Union imidlertid at udvide 1. division fra otte til ti hold, og det betød, at der blev rykket to hold op i den bedste række i stedet for kun et samtidig med at ingen hold rykkede ned.

Turneringen blev vundet af AaB foran Hvidovre IK, og AaB vendte dermed tilbage til 1. division efter blot én sæson i 2. division, mens det var første gang nogensinde, at Hvidovre IK sikrede sig adgang til den bedste række.

Resultater og stillinger 

De seks deltagende hold spillede en enkeltturnering alle-mod-alle, hvilket gav 10 kampe til hvert hold.

Se også 
 1. division i ishockey 1969-70

Kilder / eksterne henvisninger 
 Michael Søvsø: Fra pionerånd til verdensklasse – Danmarks Ishockey Union i 60 år (2009)
 50 års jubilæum på is (Frederikshavn Ishockey Klub, 2014)
 Politiken, 30. maj 1970.
 HVEM HVAD HVOR 1971

1969-70
Ishockey i 1969
Ishockey i 1970
Markus Hess

Markus Hess (født 1526 - 26. oktober 1590) var en dansk borgmester og købmand. Han var gift 1. gang med Lisbet Bertelsdatter (begravet 9.6.1572 i Kbh.) og 2. gang med Margrethe Surbek (død 12.9.1602 i Kbh.). Han var under syvårskrigen leverandør til den danske hær, og af dette nød han stor økonomisk fordel.

Noter 

Borgmestre fra Danmark
Christian Frederik Falbe

Christian Frederik Falbe (født 15. september 1828 i København, død 27. maj 1896 i Luton Hoo, Luton) var en dansk diplomat.

Han var søn af dansk generalkonsul Christian Tuxen Falbe. Falbe meldte sig i 1848 som frivillig i 1. Slesvigske Krig hvor han avancerede til premierløjtnant. Han blev såret i sit ene ben og blev erklæret invalid i 1853 og tildeltes i 1856 en kaptajnstitel.   Efter at have taget den statsvidenskabelig eksamen i 1854 blev han Legationssekretær i Wien mellem 1856 og 1858 før han i 1858 blev flyttet til London. Han fungerede som Ministerresident i Madrid i 1863 og Gesandt i Wien i 1865 og siden hen i London fra 1880 til 1890. Efter at have involveret sig selv som opposition i sagen omkring afståelsen af Helgoland til Tyskland blev han i 1890 tvunget til at tage sin afsked da han som dansk gesandt kunne bringe den danske regering i alvorlige vanskeligheder i forholdet til Tyskland. Han lod sig pensionere og fratrådte med det samme og levede de sidste seks år af hans liv i England.

Kilder 

Diplomater fra Danmark
Personer fra København
Skuespillerakademiet

Skuespillerakademiet er en forskole til teaterskolerne, den blev grundlagt i 2012 af rektor Troells Toya og er beliggende i Shetlandsgade på Amager.

På Skuespillerakademiet kan skuespilaspiranter få deres grundtræning, forud for deres optagelsesprøver på teaterskolerne og musicalakademierne. 

Alle undervisere er aktivt udøvende kunstnere, og heriblandt kan bl.a. nævnes:
 Donald Andersen
 Pernille Pettersson Carmohn
 Christian Damsgaard
 Søren Hauch-Fausbøll
 Lars Oluf Larsen
 Jacque Lauritsen
 Thomas Mørk
 Søren Poppel
 Mads Riisom
 Michael Slebsager

Eksterne henvisninger 

Uddannelsesinstitutioner i Danmark
Etableret i 2012
Amager
Teater i Danmark
Christian Tuxen Falbe

Christian Tuxen Falbe (5. april 1791 – 19. juli 1849) var en dansk søofficer, arkæolog og numismatiker. Han var søn af kaptajn i søetaten og inspektør ved Øresunds Toldkammer Ulrik Anton Falbe og far til diplomaten Christian Frederik Falbe. Han var Danmarks første fotograf.

Kilder

Eksterne henvisninger 
 
 

Arkæologer fra Danmark
Balmoral Castle

Balmoral Castle er et slot i Royal Deeside i Aberdeenshire i Skotland. Det ligger ved landsbyen Crathie, 10 km vest for Ballater og knap 11 km øst for Braemar.

Balmoral har været en af den britiske kongefamilies residenser siden 1852, da bygningen og jorden blev købt af prins Albert, dronning Victorias prinsgemal. Det er fortsat blandt kongefamiliens private ejendomme og er ikke ejet af kronen.

Kort efter Balmoral Castle blev købt af kongefamilien, måtte den erkende, at huset var for småt, og den besluttede at bygge et nyt slot på stedet med William Smith fra Aberdeen som arkitekt. Prins Albert havde stor indflydelse på udformningen af slottet, som er bygget i skotsk baroniel stil. Da det nye slot stod færdigt i 1856, lod man det gamle rive ned. Balmoral er klassificeret af Historic Scotland som en fredet bygning i kategori A.

Kongefamilien har opkøbt store arealer omkring slottet, de er omring 20.000 hektar. På godset drives land- og skovbrug, og der er skotsk højlandskvæg og ponyer.

Den 8. september 2022 døde Dronning Elizabeth 2. på slottet.

Referencer

Eksterne henvisninger 

 Balmoral Castle - Officiel hjemmeside
 Royal Deeside - Officiel hjemmeside
 Tom Weir visits Balmoral - video fra ScotlandonTV 

Residensslotte i Storbritannien
Slotte i Skotland
Aberdeenshire